SPRÁVA KOMISIE 29. výročná správa Komisie Európskemu parlamentu o antidumpingových, antisubvenčných a ochranných činnostiach EÚ (2010) /* COM/2012/059 final */





Úvod Táto správa za rok 2010 sa predkladá Európskemu parlamentu na základe jeho rezolúcie zo 16. decembra 1981 o antidumpingových opatreniach Európskej únie a správy jeho Výboru pre priemysel, zahraničný obchod, výskum a energetiku. Táto krátka správa poskytuje prehľad o hlavných otázkach v roku 2010 a tak, ako v predchádzajúcich rokoch je k nej pripojený podrobnejší pracovný dokument útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej kapitol, čím sa umožňuje ľahké vyhľadávanie komplexnejších informácií. Táto správa a plné znenie pracovného dokumentu sú tiež k dispozícii verejnosti na webovej stránke: http://ec.europa.eu/trade/issues/respectrules/anti_dumping/legis/index_en.htm. 1. prehľad právnych predpisov Antidumpingové (AD), antisubvenčné (AS) a ochranné (safeguard – SFG) prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné AD a AS texty sa bude ďalej odkazovať ako na „základné nariadenie(-a)“. 2. Základné pojmy Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach nástrojov na ochranu obchodu (ďalej len „NOO“). 3. Modernizácia NOO EÚ sa domnieva, že pravidelné preskúmanie nástrojov EÚ na ochranu obchodu pomôže zabezpečiť, aby boli účinné v reakcii na nespravodlivé obchodné praktiky. V tejto súvislosti komisár pre obchod počas vypočúvania pred Európskym parlamentom v roku 2009 uviedol, že Komisia privíta diskusiu na túto tému, ale zdôraznil potrebu dosiahnutia konsenzu medzi zainteresovanými stranami. Medzitým Komisia v septembri 2010 uverejnila výzvu na predkladanie ponúk na hodnotenie nástrojov ochrany obchodu, ako súčasť bežného cyklu plánovania hodnotení GR pre obchod. Takéto hodnotenie by Komisii pomohlo pri tvorbe alebo zlepšovaní jej intervencií v rámci politiky a pri monitorovaní ich účinnosti. Takisto by pomohlo občanom pri vykonávaní ich práva kontrolovať, kritizovať a ovplyvňovať politiky a činnosti, ktoré komisia uskutočňuje v ich mene. Po posúdení predložených ponúk bola koncom decembra 2010 podpísaná zmluva. V roku 2011 činnosti pokračovali a výsledky sa očakávajú začiatkom roka 2012. Komisia už v roku 2010 zaviedla opatrenia (ako napríklad vylepšenie webovej stránky týkajúcej sa NOO; osobitná pomoc pre MSP; zlepšenie zverejňovania atď.), pomocou ktorých sa zlepšuje transparentnosť prešetrovaní ochrany obchodu. 4. Štatút trhového hospodárstva pre celú krajinu (ŠTH) Na účely antidumpingových prešetrovaní sa môže za úplne trhové hospodárstvo pokladať krajina vtedy, ak spĺňa päť kritérií, ktoré sú podrobnejšie opísané v pracovnom dokumente pripojenom k tejto správe. Počas roku 2010 sa pokračovalo v hodnotení piatich zo šiestich žiadostí o ŠTH pre celú krajinu z Číny, Vietnamu, Arménska, Kazachstanu, Mongolska a Bieloruska. Všetky krajiny, okrem Bieloruska, v priebehu roka naďalej poskytovali dodatočné informácie na podporu svojich požiadaviek a ich žiadosti sú v rôznych štádiách posudzovania. Konzultácie s orgánmi Bieloruskej republiky boli pozastavené z dôvodu politickej situácie v krajine. Žiadosti ostatných piatich žiadateľských krajín sú v rôznych štádiách posudzovania, pokiaľ ide o to, či spĺňajú všetkých päť kritérií na udelenie ŠTH. Pokračovalo sa v posudzovaní žiadosti Číny o ŠTH, v rámci ktorého sa v septembri 2010 uskutočnilo v Pekingu tematické stretnutie pracovnej skupiny pre ŠTH. Na stretnutí pracovnej skupiny obidve strany diskutovali okrem iného o spoločnej štúdii účtovných postupov v Čínskej ľudovej republike, najmä o otázke prístupu konzultantov k čínskym spoločnostiam. Ďalšie úlohy v súvislosti so súborom týkajúcim sa ŠTH pre Čínu sa riešili v roku 2011. Prvá hodnotiaca správa týkajúca sa žiadosti Arménska o ŠTH bola arménskym orgánom doručená začiatkom roku 2010. Arménske orgány v nej boli informované, že Arménsko spĺňa dve z piatich kritérií pre ŠTH. V júni 2010 arménske orgány následne požiadali o informácie, pokiaľ ide o ďalší vývoj v súvislosti s ich úsilím získať ŠTH. Do konca roka 2010 však Arménsko Komisii nezaslalo žiadne nové informácie. Druhá predbežná hodnotiaca správa pre Vietnam bola sfinalizovaná vo februári 2010. V správe sa skonštatovalo, že Vietnam spĺňa jedno z piatich kritérií. Toto kritérium sa týka miery zasahovania štátu do hospodárstva. V septembri 2010 sa konali osobitné stretnutia na tému ŠTH s Vietnamom. V ďalšej analýze vietnamského súboru sa pokračovalo počas roku 2011. Pokiaľ ide o Kazachstan, koncom roku 2010 došli útvary GR pre obchod k záveru, že napriek pozitívnemu vývoju bolo napredovanie Kazachstanu spomalené riešením problémov, ktoré v jeho hospodárstve nastali v dôsledku globálnej finančnej krízy. Navrhuje sa vypracovať spoločne s Kazachstanom plán, v ktorom sa stanovia ďalšie kroky potrebné pre ŠTH. Na zasadnutí Výboru pre obchod EÚ-Mongolsko v októbri 2010 Komisia poskytla informácie o pokroku v súvislosti s hodnotením ŠTH a v decembri 2010 požiadala o ďalšie informácie. 5. Nástroje ochrany obchodu – Stratégia v oblasti surovín Vo výročnej správe za rok 2009 sa po prvýkrát zdôraznila úloha NOO pri riešení určitých dôsledkov narušenia dodávok surovín. Pozornosť sa venovala predovšetkým skutočnosti, že po prvýkrát bol piatim čínskym spoločnostiam vyrábajúcim spojovacie materiály zamietnutý ŠTH, pričom ako zdôvodnenie sa uviedlo že náklady na hlavný vstupný materiál - oceľový valcovaný drôt - neodrážali v podstatnej miere trhové hodnoty, ako to vyžaduje článok 2 ods. 7 písm. c) základného nariadenia. Počas roka 2010 Komisia pokračovala v tomto postupe a posudzovala všetky podnety týkajúce sa trhovohospodárskeho zaobchádzania tým, že preskúmala okrem iného všetky politiky, ktoré vedú k narušeným cenám surovín. Ako príklad tohto problému možno uviesť jeden prípad z roku 2010, ktorý sa týkal hliníkových kolies z Číny. 6. Informačné a komunikačné činnosti/Dvojstranné kontakty 6.1. Malé a stredné podniky (MSP) Koncom roku 2009 Komisia začala štúdiu s cieľom určiť potreby MSP v EÚ v rámci ich účasti na prešetrovaniach ochrany obchodu, keďže uznala významnú úlohu MSP v hospodárstve EÚ a problémy, ktorým musia čeliť, keď sa zúčastňujú na prešetrovaniach ochrany obchodu. Koncom roku 2010 dostala Komisia od zmluvného dodávateľa výsledky štúdie, v ktorej boli určené potreby MSP v 27 členských štátoch EÚ pri podávaní sťažností alebo pri účasti na prešetrovaniach ochrany obchodu v úlohe dovozcu, používateľa alebo ako vývozcov v prešetrovaniach, ktoré začali tretie krajiny. Súčasťou výsledkov tejto štúdie boli aj špecifické návrhy, akým spôsobom by Komisia a členské štáty mohli lepšie pomáhať MSP vo všetkých oblastiach takýchto prešetrovaní. V štúdii sa uvádza súbor konkrétnych opatrení na podporu rastu a konkurencieschopnosti MSP a navrhujú sa v nej predovšetkým opatrenia na zvýšenie informovanosti a pomoci malým a stredným podnikom v súvislosti s využívaním nástrojov EÚ na ochranu obchodu. O takýchto opatreniach sa diskutovalo s vnútroštátnymi orgánmi, ktoré pôsobia v oblasti ochrany obchodu, a s útvarmi GR pre obchod, ktoré sa zaoberajú ochranou obchodu, s cieľom prijať v roku 2011 vyhlásenie obsahujúce niekoľko konkrétnych opatrení na riešenie problémov, s ktorými sa stretávajú MSP, ktorých sa týkajú NOO. Linka pomoci v oblasti ochrany obchodu pre MSP bola zriadená vzhľadom na komplexnosť konaní týkajúcich sa NOO, najmä pre MSP, z dôvodu ich malej veľkosti a fragmentácie. Jej úlohou je riešiť osobitné otázky a problémy MSP týkajúce sa NOO, či už všeobecné alebo týkajúce sa jednotlivých prípadov. Časť webovej stránky o NOO je venovaná MSP a odkazuje na kontaktné body linky pomoci v oblasti ochrany obchodu. Táto webová stránka bola ďalej aktualizovaná, aby bola prístupnejšia a ľahšie použiteľná, najmä pre MSP. V roku 2010 tieto kontaktné body dostali množstvo žiadostí o informácie, ktoré sa okamžite riešili. Žiadosti sa vzťahovali na postupy aj obsah konaní týkajúcich sa NOO. 6.2. Dvojstranné kontakty / informačné činnosti – výrobné odvetvie a tretie krajiny Objasňovanie právnych predpisov a postupov v súvislosti s činnosťou EÚ v oblasti ochrany obchodu je dôležitou súčasťou činnosti útvarov pre NOO. V roku 2010 sa konal seminár na tému ochrany obchodu pre úradníkov z tretích krajín. Okrem toho sa v roku 2010 uskutočnilo niekoľko dvojstranných stretnutí s viacerými tretími krajinami vrátane Číny, Kórey, Vietnamu, Indie, Bieloruska a Austrálie venovaných diskusii na rôzne témy súvisiace s ochranou obchodu. Takisto sa v roku 2010 uskutočnilo niekoľko stretnutí s kľúčovými združeniami zainteresovaných strán a s podnikmi vrátane série podujatí s organizáciou Business Europe (konkrétne seminára so všetkými najdôležitejšími členmi združení a niekoľkých dvojstranných stretnutí s výborom organizácie Business Europe pre obchodnú politiku), ako aj seminár a pravidelné stretnutia s najdôležitejšími združeniami dovozcov a distribútorov, akými sú napríklad Eurocommerce a FTA. 7. Vyšetrovateľ Rok 2010 bol tretím rokom činnosti vyšetrovateľa z GR pre obchod, ktorý začal svoju činnosť v apríli 2007. Vyšetrovateľ koná nezávisle. Z administratívnych dôvodov je pridelený ku generálnemu riaditeľovi GR pre obchod, ktorému podáva správy. Hlavnou úlohou vyšetrovateľa je zaručiť účinné uplatňovanie procesných práv zainteresovaných strán a zaistiť, aby boli obchodné konania pred Európskou komisiou nestranné, spravodlivé, a aby sa skončili v primeranej lehote. Vyšetrovateľ takisto poskytuje poradenstvo generálnemu riaditeľovi GR pre obchod v záležitostiach týkajúcich sa náležitého postupu a v prípade potreby v akýchkoľvek záležitostiach vyplývajúcich z obchodných konaní. Boli prijaté aktualizované „Pokyny na spoluprácu vyšetrovateľa a útvarov Komisie, ktoré vedú obchodné prešetrovanie“. V týchto pokynoch sa stanovuje niekoľko prevádzkových zásad a zavádzajú sa v nich časové rozvrhy na organizovanie vypočutí. Existujú pravidlá týkajúce sa intervencií v súvislosti s otázkami dôverného charakteru a prístupu k dokumentom a niekoľko mechanizmov na komunikáciu a následný postup po intervencii vyšetrovateľa. Aktualizované pokyny boli použité ako základ pre návrh mandátu vyšetrovateľa. V rokoch 2010 a 2011 bolo toto rozhodnutie predmetom interných konzultácií a očakáva sa, že bude prijaté začiatkom roka 2012. V roku 2010 zasiahol vyšetrovateľ 55-krát v 29 prípadoch týkajúcich sa ochrany obchodu a zorganizoval 24 vypočutí, čo predstavuje v porovnaní s rokom 2009 podstatný nárast. Na vyšetrovateľa sa obracali zainteresované strany, útvary Komisie pre prešetrovanie a zainteresované strany. Zasahoval v otázkach týkajúcich sa všetkých etáp prešetrovania. Hlavné otázky, ktoré vyšetrovateľ riešil v roku 2010, možno rozdeliť do šiestich kategórií: i) určovanie ŠTH; ii) spisy nedôverného charakteru a dôvernosť; iii) obsah a časový rozvrh zverejnení; iv) definícia výrobcu v Únii, dovozcu alebo používateľa; v) kritériá na výber analogickej krajiny a vi) využívanie odborníkov. Na odporúčanie vyšetrovateľa a na základe záverov pracovných skupín, ktoré vytvorili útvary Komisie, bolo prijatých niekoľko osvedčených postupov. Napríklad útvary začali do spisu určeného na konzultáciu so zainteresovanými stranami zahŕňať poznámky týkajúce sa spisu o predbežných rozhodnutiach, napríklad o výbere vzorky. Časový rozvrh zasielania zverejňovaných dokumentov zainteresovaným stranám sa takisto zlepšil. Vyšetrovateľovi nebolo doručených veľa sťažností, s výnimkou zverejňovaných dokumentov týkajúcich sa trhovohospodárskeho zaobchádzania (THZ). V jednom prípade útvary uzavreli zmluvu s odborníkom, ktorý pomáhal pri analýze možného obchádzania opatrení. Vyšetrovateľ očakáva, že v budúcnosti sa pri riešení prípadov využije viac odborníkov. So zreteľom na zvýšený počet intervencií a na rozmanitosť riešených otázok možno skonštatovať, že funkcia vyšetrovateľa je v súčasnosti dobre etablovaná. 8. Prehľad antidumpingových, antisubvenčných a ochranných prešetrovaní a opatrení 8.1. Všeobecne Na konci roka 2010 EÚ uplatňovala 124 AD opatrení (pozri prílohu O) a 11 AS opatrení (pozri prílohu P). V roku 2010 sa AD alebo AS opatrenia týkali 0,43 % celkového dovozu do EÚ. Pripomíname, že podrobnosti o ďalej uvedených otázkach sú uvedené v pracovnom dokumente priloženom k tejto správe. Odkazy na prílohy k pracovnému dokumentu sú uvedené vedľa nadpisov. 8.2. Nové prešetrovania (pozri prílohy A až E a prílohu N) V roku 2010 sa začalo 18 prešetrovaní[1]. Dočasné clá boli uložené v 13 konaniach. Zavedením konečných ciel bolo uzavretých 9 prípadov. 10 prešetrovaní sa uzavrelo bez prijatia opatrení. Platnosť 14 opatrení po 5 rokoch automaticky uplynula. 8.3. Revízne prešetrovania Revízne prešetrovania aj naďalej predstavujú hlavnú časť práce útvarov pre NOO. V rokoch 2006 – 2010 predstavovali 61 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2006 – 2010. 8.3.1. Preskúmania pred uplynutím platnosti (pozri prílohu F) V článku 11 ods. 2 a v článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie pred uplynutím platnosti nepreukáže, že by sa mali zachovať vo svojej pôvodnej podobe. V roku 2010 sa začalo 14 preskúmaní pred uplynutím platnosti. 10 preskúmaní pred uplynutím platnosti sa uzavrelo potvrdením cla na ďalšie obdobie piatich rokov. 1 revízne prešetrovanie sa uzatvorilo ukončením opatrení. 8.3.2. Predbežné preskúmania (pozri prílohu G) V článku 11 ods. 3 a v článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2010 sa začalo celkom 12 predbežných preskúmaní. 9 predbežných preskúmaní bolo uzavretých potvrdením alebo zmenou cla. Žiadne z predbežných preskúmaní nebolo uzatvorené ukončením opatrení. 8.3.3. „Iné“ predbežné preskúmania (pozri prílohu H) V roku 2010 neboli začaté žiadne „iné“ preskúmania, t. j. preskúmania, na ktoré sa nevzťahuje článok 11 ods. 3 alebo článok 19 základných nariadení. 8.3.4. Preskúmania nových vývozcov (pozri prílohu I) V článku 11 ods. 4 a v článku 20 základných nariadení sa stanovuje v uvedenom poradí preskúmanie „nového vývozcu” a „urýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí výrobok nevyvážali počas obdobia prešetrovania. Títo vývozcovia musia preukázať, že sú skutočne noví vývozcovia a že skutočne začali vyvážať do EÚ až po období prešetrovania. V takom prípade sa pre nich môže vypočítať individuálne clo, ktoré je obyčajne nižšie, ako clo pre celú krajinu. V roku 2010 boli iniciované 3 preskúmania nového vývozcu. 8.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred alebo po uložení opatrení sa vývozné ceny znížili, alebo že nedošlo k žiadnemu, prípadne došlo k nedostatočnému pohybu cien opätovného predaja alebo následných predajných cien dovážaného výrobku v Európskej únii, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. Dumpingové rozpätia sa ako také môžu prepočítať a clo sa môže zvýšiť s cieľom zohľadniť takéto nižšie vývozné ceny. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2010 sa nezačali ani neskončili žiadne antiabsorpčné preskúmania. 8.3.6. Prešetrovania obchádzania opatrení (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz o tom, že sa opatrenia obchádzajú. V roku 2010 sa začali 2 takéto prešetrovania. Jedno prešetrovanie proti obchádzaniu opatrení sa uzavrelo predĺžením uplatňovania cla a jedno bolo uzavreté bez predĺženia uplatňovania opatrení. 8.4. Ochranné prešetrovania (pozri prílohu L) V roku 2010 sa začalo 1 ochranné prešetrovanie. 9. presadzovanie AD/AS opatrení 9.1. Sledovanie opatrení Sledovanie platných opatrení sa zameralo na štyri hlavné oblasti: 1) zabránenie podvodu; 2) sledovanie obchodných tokov a vývoja trhu, 3) zlepšenie účinnosti pomocou primeraných nástrojov a 4) reagovanie na nekalé praktiky. Tieto činnosti umožnili útvarom pre NOO proaktívne spolupracovať s členskými štátmi na zabezpečení riadneho presadzovania opatrení na ochranu obchodu v Európskej únii. 9.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení súvisiacich s presadzovaním, keďže záväzky sú formou AD alebo AS opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2010 bolo platných 42 záväzkov. Počas roku 2010 sa uskutočnili tieto zmeny portfólia záväzkov: záväzky 1 spoločnosti zanikli z dôvodu uplynutia platnosti opatrení, boli prijaté záväzky troch spoločností a 22 záväzkov bolo stiahnutých Komisiou z dôvodu zistených porušení. Celkový počet platných záväzkov na konci roku 2010 bol teda 22. 10. vrátenie cla (pozri prílohu U) V článkoch 11 ods. 8 a 21 ods. 1 základných nariadení sa dovozcom umožňuje žiadať náhradu príslušných vybratých ciel, keď sa preukáže, že dumpingové rozpätie/rozpätie subvencie, na základe ktorého boli zaplatené clá, sa odstránilo alebo bolo znížené na nižšiu úroveň, ako je úroveň platného cla. Počas roku 2010 bolo predložených 29 nových žiadostí o vrátenie cla. Na konci roku 2010 prebiehalo 15 prešetrovaní týkajúcich sa 27 žiadostí. V roku 2010 bolo prijatých 28 rozhodnutí Komisie: v 23 sa priznalo čiastočné vrátenie cla a v 5 sa žiadosť o vrátenie cla zamietla. 12 žiadostí bolo stiahnutých. 11. Súdne preskúmanie: rozhodnutia Súdneho dvora (SD) /Všeobecného súdu (VS) V roku 2010 Súdny dvor (SD) a Všeobecný súd (VS) spolu vyniesli celkom 13 rozsudkov v oblasti antidumpingových alebo antisubvenčných opatrení. Zhrnutie niektorých rozsudkov sa uvádza v pracovnom dokumente. V roku 2010 bolo predložených 13 nových prípadov, 8 na VS a 5 na SD. Zoznam AD/AS prípadov pred VS a pred SD, v ktorých sa na konci roka 2010 ešte nerozhodlo, sa nachádza v prílohe S k pracovnému dokumentu. 12. Činnosti v rámci Svetovej obchodnej organizácie (WTO) 12.1. Riešenie sporov v oblasti AD, AS a SFG WTO stanovuje prísny postup riešenia sporov medzi členmi WTO, ktoré sa týkajú uplatňovania dohôd WTO. Vo februári 2010 Čína požiadala o konzultácie s Európskou úniou v súvislosti s antidumpingovými opatreniami týkajúcimi sa určitej koženej obuvi z Číny, ktoré boli uložené v roku 2006. Konzultácie prebehli v marci 2010. Následne, v apríli 2010 Čína požiadala o vytvorenie skupiny odborníkov. Táto skupina bola vytvorená v máji 2010 a jej členovia boli zvolení v júli 2010. V októbri 2011 vydala skupina svoju správu. V decembri 2010 bola zverejnená správa uvádzajúca zistenia skupiny odborníkov WTO vo veci riešenia sporu, v ktorom sa Čína ohradila voči antidumpingovým opatreniam EÚ na dovoz určitých spojovacích materiálov zo železa alebo z ocele s pôvodom v Číne. Skupina odborníkov dospela k záveru, že vo väčšine preskúmaných otázok EÚ konala v plnom súlade s predpismi WTO. Vyskytlo sa však aj niekoľko otázok, v rámci ktorých niektoré aspekty základných právnych predpisov a postupov EÚ boli, podľa záverov skupiny odborníkov, v nesúlade s určitými prvkami antidumpingovej dohody WTO. Tento prípad bol predmetom odvolania a odvolací orgán WTO vydal v júli 2011 správu v tejto veci. Európska únia 18. augusta informovala orgán na urovnávanie sporov (ďalej len „OUS“), že má v úmysle vykonať odporúčania a rozhodnutia OUS spôsobom, ktorý je v súlade s jej záväzkami voči WTO, a to v rámci primeranej lehoty. Ďalšie podrobnosti týkajúce sa týchto prípadov sú uvedené v pracovnom dokumente pripojenom k tejto správe. 12.2. Ďalšie činnosti WTO V roku 2010 bola za predsedu rokovacej skupiny rozvojového programu z Dauhy (DDA) pre pravidlá vymenovaná Jeho Excelencia pán Dennis Francis (Trinidad a Tobago). Pod jeho predsedníctvom sa skupina pravidelne stretávala, aj vo viacstrannom zložení, aby rokovala o otázkach, ktoré sú v texte predsedu z decembra 2008 uvedené v zátvorkách aj bez zátvoriek. Okrem toho bolo predložených niekoľko nových návrhov znení zahŕňajúcich rôzne aspekty Dohody o subvenciách a vyrovnávacích opatreniach, pričom niektoré z týchto návrhov predložila India a Čína. Pokiaľ však ide o antidumpingovú oblasť a oblasť horizontálnych subvencií, nepodarilo sa dosiahnuť žiadny pokrok. V oblasti rybolovu skupina viedla intenzívne diskusie o všetkých aspektoch možných disciplín. Na jednej strane to umožnilo objasniť názory jednotlivých členov na kľúčové otázky, na strane druhej to nepomohlo priblížiť jednotlivé stanoviská, ale skôr sa potvrdili veľké rozdiely medzi názormi jednotlivých členov (tak z rozvojových, ako aj z vyspelých krajín), ako aj zložitá a citlivá situácia, v ktorej sa nachádzajú rozvojové krajiny. Okrem týchto činností sa útvary Komisie naďalej zúčastňovali na pravidelných činnostiach výborov pre antidumping, subvencie a vyrovnávacie a ochranné opatrenia. Výbory sa stretli dvakrát na pravidelných zasadnutiach s cieľom preskúmať oznámenia a nastoliť otázky osobitného záujmu. Záver V roku 2010 došlo k miernemu poklesu v počte nových prípadov, ktoré sa začali v priebehu prechádzajúceho roka, a zároveň v počte uložených konečných opatrení. Takisto došlo k miernemu poklesu v počte prešetrovaní ukončených bez uloženia opatrení, zatiaľ čo počet uložených dočasných opatrení sa v predchádzajúcom roku zvýšil takmer o tretinu. Pokiaľ ide o preskúmania, naďalej predstavujú významnú časť práce príslušných útvarov, pričom počet začatých preskúmaní v porovnaní s rokom 2009 mierne poklesol. Počet ukončených preskúmaní sa v porovnaní v rokom 2009 o polovicu znížil. [1] V tabuľke 1 v pracovnom dokumente sa uvádzajú štatistické informácie týkajúce sa nových prešetrovaní v rokoch 2006 – 2010 vykonaných podľa ustanovení článkov 5 a 10 základných nariadení.